“เทพไท” โดนแล้ว! ศาลรธน. สั่งฟันพ้นสภาพ ส.ส. เซ่นปมทุจริตเลือกตั้งนายกฯ อบจ.
ศาลรธน. ฟัน “เทพไท” พ้นสภาพ ส.ส. เซ่นปมทุจริตเลือกตั้งนายกฯ อบจ. 
ศาลรธน. ฟัน “เทพไท” พ้นสภาพ ส.ส. เซ่นปมทุจริตเลือกตั้งนายกฯ อบจ.
27 ม.ค. 2564

ศาลรัฐธรรมนูญ มีคำวินิจฉัยให้นายเทพไท เสนพงศ์ ส.ส.นครศรีธรรมราช พรรคประชาธิปัตย์ (ปชป.) พ้นสมาชิกภาพของสมาชิกสภาผู้แทนราษฎร ตั้งแต่วันที่ 16 ก.ย.63 ที่ศาลรัฐธรรมนูญมีคำสั่งให้หยุดปฏิบัติหน้าที่ หลังต้องคำพิพากษาของศาลจังหวัดนครศรีธรรมราช จำคุก 2 ปี และตัดสิทธิ์ทางการเมือง 10 ปี
โดยศาลรัฐธรรมนูญ ระบุว่า สมาชิกสภาผู้แทนราษฎรจะต้องเป็นบุคคลที่มีความประพฤติและคุณสมบัติเป็นที่ยอมรับและเป็นที่เชื่อถือของสาธารณชน ปฏิบัติหน้าที่อย่างซื่อสัตย์สุจริต ปราศจากเหตุมัวหมอง
ดังนั้นเมื่อเป็นบุคคลผู้มีลักษณะต้องห้ามมิให้ใช้สิทธิรับเลือกตั้งตามมาตรา 96 (2) คือ อยู่ในระหว่างถูกเพิกถอนสิทธิเลือกตั้งไม่ว่าคดีนั้นจะถึงที่สุดแล้วหรือไม่ โดยไม่จำเป็นต้องรอให้คดีถึงที่สุดเสียก่อน
กรณีการสิ้นสุดสมาชิกภาพ เป็นการดำเนินกระบวนการยุติธรรมทางรัฐธรรมนูญในปัญหาที่เกี่ยวกับความถูกต้องสมบูรณ์ของการดำรงตำแหน่งทางการเมือง ซึ่งศาลรัฐธรรมนูญจำต้องพิจารณาลายลักษณ์อักษรและเจตนารมณ์ของรัฐธรรมนูญเป็นสำคัญ
เมื่อสมาชิกภาพของสมาชิกสภาผู้แทนราษฎรของผู้ถูกร้องสิ้นสุดลง ทำให้มีตำแหน่งสมาชิกสภาผู้แทนราษฎรว่างลง ซึ่งรัฐธรรมนูญได้บัญญัติให้ดำเนินการจัดให้มีการเลือกตั้งแทนตำแหน่งที่ว่างภายใน 45 วัน นับตั้งแต่วันที่ตำแหน่งสมาชิกสภาผู้แทนราษฎรว่างลง